ประกาศกรมการค้าต่างประเทศ
เรื่อง
เปิดการไต่สวนการทุ่มตลาดสินค้าเครื่องใช้บนโต๊ะอาหารที่ทำจากเมลามีน
ที่มีแหล่งกำเนิดจากสาธารณรัฐประชาชนจีน
พ.ศ.
๒๕๖๐[๑]
 

ด้วยคณะกรรมการพิจารณาการทุ่มตลาดและการอุดหนุนตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัยในการประชุมครั้งที่ ๘/๒๕๖๐ เมื่อวันที่ ๑๓ พฤศจิกายน
พ.ศ. ๒๕๖๐ ว่า คำขอของบริษัท ศรีไทยซุปเปอร์แวร์ จำกัด (มหาชน) ผู้ผลิตสินค้าเครื่องใช้บนโต๊ะอาหารที่ทำจากเมลามีน
ซึ่งได้ยื่นขอให้พิจารณาตอบโต้การทุ่มตลาดสินค้าเครื่องใช้บนโต๊ะอาหารที่ทำจากเมลามีนที่มีแหล่งกำเนิดจากสาธารณรัฐประชาชนจีน
ตามมาตรา ๓๓ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ มีพยานหลักฐานที่แสดงให้เห็นว่าคำขอมีมูลเกี่ยวกับการทุ่มตลาดและความเสียหาย
จึงเห็นควรให้เปิดการไต่สวน

อาศัยอำนาจตามความในมาตรา ๓๗ และมาตรา ๓๙
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ อธิบดีกรมการค้าต่างประเทศออกประกาศเปิดการไต่สวนการทุ่มตลาดไว้
ดังต่อไปนี้

ข้อ ๑ สินค้าที่ถูกพิจารณา
สินค้าเครื่องใช้บนโต๊ะอาหารที่ทำจากเมลามีน
ภายใต้พิกัดอัตราศุลกากรปี ๒๕๖๐ ประเภทที่ ๓๙๒๔.๑๐.๑๐
ที่มีแหล่งกำเนิดจากสาธารณรัฐประชาชนจีน

ข้อ ๒ การพิจารณาการทุ่มตลาดและความเสียหาย
คณะกรรมการพิจารณาการทุ่มตลาดและการอุดหนุนพิจารณาเห็นว่า
คำขอของบริษัท ศรีไทยซุปเปอร์แวร์ จำกัด (มหาชน) มีมูลเพียงพอที่แสดงให้เห็นว่า
การส่งสินค้าที่ถูกพิจารณาดังกล่าวเข้ามาในประเทศไทยมีการทุ่มตลาดและก่อให้เกิดความเสียหาย
โดยมีข้อเท็จจริงโดยสังเขปดังนี้
๒.๑ การทุ่มตลาด
สินค้าที่ถูกพิจารณาจากสาธารณรัฐประชาชนจีน ทุ่มตลาดในอัตราร้อยละ ๑๐๓.๓๘
ของราคา ซี ไอ เอฟ
๒.๒ ความเสียหาย
หลักฐานเบื้องต้นแสดงให้เห็นว่าอุตสาหกรรมภายในได้รับความเสียหายอย่างสำคัญจากการนำเข้าสินค้าที่ถูกพิจารณา
โดยพิจารณาจาก
(๑)
ปริมาณการนำเข้าสินค้าที่ถูกพิจารณาจากสาธารณรัฐประชาชนจีนเพิ่มสูงขึ้นอย่างต่อเนื่อง
(๒) การนำเข้าสินค้าที่ถูกพิจารณามีผลกระทบต่อราคาขายภายในประเทศและมีผลกระทบต่อผลการดำเนินงานของอุตสาหกรรมภายใน

ข้อ ๓ กระบวนการไต่สวน
กรมการค้าต่างประเทศจะเริ่มดำเนินกระบวนการไต่สวนตั้งแต่วันที่ประกาศนี้ประกาศในราชกิจจานุเบกษา
โดยจะจัดส่งแบบสอบถามไปให้ผู้มีส่วนได้เสียเพื่อตอบข้อมูลประกอบการไต่สวน ทั้งนี้
ผู้มีส่วนได้เสียที่ไม่ได้รับแบบสอบถาม
แต่ประสงค์จะขอตอบแบบสอบถามเพื่อเข้าร่วมในการไต่สวนสามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามได้ภายใน
๑๕ วันนับแต่วันที่ประกาศนี้ประกาศในราชกิจจานุเบกษา

ข้อ ๔ การเสนอข้อเท็จจริงและความเห็น
ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการไต่สวนการทุ่มตลาดและความเสียหายเป็นหนังสือต่อกรมการค้าต่างประเทศภายใน
๓๐ วัน นับแต่วันที่ประกาศนี้ประกาศในราชกิจจานุเบกษา

ข้อ ๕ การขอทราบข้อมูลการเปิดไต่สวน
ผู้ใดประสงค์ขอทราบข้อมูลข่าวสารเกี่ยวกับการเปิดไต่สวนดังกล่าว
ให้ยื่นคำขอต่อกองปกป้องและตอบโต้ทางการค้า
กรมการค้าต่างประเทศ เลขที่ ๕๖๓ ถนนนนทบุรี ตำบลบางกระสอ อำเภอเมือง จังหวัดนนทบุรี รหัสไปรษณีย์ ๑๑๐๐๐
หมายเลขโทรศัพท์ ๐ ๒๕๔๗ ๔๗๔๐ หมายเลขโทรสาร ๐ ๒๕๔๗ ๔๗๔๑ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง การตอบโต้การทุ่มตลาดและการอุดหนุน (ฉบับที่ ๖)
พ.ศ. ๒๕๔๔ ลงวันที่ ๒๖ มีนาคม พ.ศ. ๒๕๔๔


ประกาศ ณ วันที่ ๒๓ พฤศจิกายน พ.ศ. ๒๕๖๐
วันชัย วราวิทย์
รองอธิบดี ปฏิบัติราชการแทน
อธิบดีกรมการค้าต่างประเทศ







พิมพ์มาดา/อัญชลี/จัดทำ
๖
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๙๕ ง/หน้า ๒๖/๒๙ พฤศจิกายน ๒๕๖๐